## Rješenje kojim se utvrđuje da društvo za osiguranje Kvarner Vienna Insurance Group d.d. Rijeka, OIB: 52848403362 nije postupilo sukladno točki 1. izreke Rješenja od 9. lipnja 2011.

### NN 127/2011 (10.11.2011.), Rješenje kojim se utvrđuje da društvo za osiguranje Kvarner Vienna Insurance Group d.d. Rijeka, OIB: 52848403362 nije postupilo sukladno točki 1. izreke Rješenja od 9. lipnja 2011.

HRVATSKA AGENCIJA ZA NADZOR FINANCIJSKIH USLUGA

2565

Na temelju članka 15. točke 3. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« 140/05) te članaka 158.h. i 161. stavka 4. Zakona o osiguranju (»Narodne novine« 151/05, 87/08 i 82/09), u predmetu nadzora nad poslovanjem društva za osiguranje Kvarner Vienna Insurance Group d.d. Rijeka, Osječka 46, OIB: 52848403362 (u daljnjem tekstu: Društvo), Hrvatska agencija za nadzor financijskih usluga na sjednici Uprave održanoj 3. studenoga 2011. godine, donijela je

RJEŠENJE

1. Utvrđuje se da društvo za osiguranje Kvarner Vienna Insurance Group d.d. Rijeka, Osječka 46, OIB: 52848403362 (dalje u tekstu: Društvo) nije postupilo sukladno točki 1. izreke Rješenja od 9. lipnja 2011. (klasa: UP/I-041-02/10-03/11, urbroj: 326-211-11-40) iz razloga što

– na dan 30. 9. 2011. nije osiguralo i održavalo iznos raspoloživog kapitala odnosno jamstvenog kapitala u skupini životnih osiguranja na način da omjer kapitala i granice solventnosti, nije manji od 1,2 u razdoblju od 30. 9. 2011. do 31. 12. 2012.,

– do 31. 8. 2011. nije donijelo i prihvatilo plan sanacije/reorganizacije s konkretnim mjerama, efektima, rokovima provedbe, projekcijama poslovanja s pretpostavkama za razdoblje od 30. 9. 2011. do 31. 12. 2012., a koji će za cilj imati sanaciju Društva u cijelosti a koja se temelji na detaljnoj analizi stanja Društva kojoj je cilj identificirati strukturne probleme Društva povodom kojih je ugrožena financijska stabilnost Društva.

2. Ovo rješenje objavit će se u »Narodnim novinama«.

Obrazloženje

Ovlaštene osobe Hrvatske Agencije za nadzor financijskih usluga (dalje u tekstu: Agencija) obavile su u razdoblju zaključno s 24. 2. 2011. neposredni nadzor nad poslovanjem društva Kvarner Vienna Insurance Group d.d. Rijeka, Osječka 46, OIB: 52848403362 (dalje u tekstu: Društvo), o čemu je sastavljen zapisnik koji je dostavljen Društvu na očitovanje.

U razdoblju od 11. do 19. 4. 2011. obavljen je posredni nadzor nad poslovanjem Društva predmeta Odbitne stavke u izračunu kapitala Društva na dan 30. 9. 2010. i 31. 12. 2010. godine koji se vodi pod brojem klasa: UP/I-041-02/11-03/7 o čemu je sastavljen zapisnik koji je dana 28. 4. 2011. dostavljen Društvu na očitovanje. Dana 10. 5. 2011., Agencija je zaprimila očitovanje Društva.

Također, u razdoblju od 17. 1. 2011. do 18. 2. 2011. obavljen je posredni nadzor nad poslovanjem Društva predmeta Financijska stabilnost Društva na dan 31. 12. 2010. koji se vodi pod brojem klasa: UP/I-041-02/11-03/1. O navedenom posrednom nadzoru nad poslovanjem Društva sastavljen je Zapisnik o pregledu poslovanja od 24. 2. 2011. koji je 28. 2. 2011. dostavljen Društvu na očitovanje Uprave i Nadzornog odbora Društva. Agencija je dana 17. 3. 2011. zaprimila očitovanja: predsjednika Nadzornog odbora Društva Hansa Raumauf, naslova Očitovanje na Zapisnik o pregledu poslovanja od 24. 2. 2011., klasa: UP/I-041-02/11-03/1, urbroj: 326-213-11-6 (klasa: UP/I-041-02/11-03/1, urbroj: 326-213-11-11) te 29. 3. 2011. ispravak istoga. Agencija je 23. 3. 2011., nakon proteka roka, zaprimila podnesak Uprave Društva naslova Očitovanje na Zapisnik o pregledu poslovanja od 24. 2. 2011., klasa: UP/I-041-02/11-03/1, urbroj: 326-213-11-6 (klasa: UP/I-041-02/11-03/1, urbroj: 326-213-11-12), te 6. 4. 2011. podnesak naslova Dostava priložene dokumentacije (klasa: UP/I-041-02/11-03/1, urbroj: 326-213-11-15) zajedno sa zapisnikom s 51. sjednice Nadzornog odbora od 15. 12. 2010., zapisnikom s 52. sjednice Nadzornog odbora od 17. 3. 2011., projekcijama poslovanja Društva za razdoblje 2011. – 2015. bez pretpostavki korištenih pri izradi istih, te odlukom Nadzornog odbora od 5. 4. 2011. o suglasnosti na projekcije poslovanja Društva za razdoblje od 2011. – 2015., a koje podneske je Agencija, sukladno načelu slobodne ocjene dokaza, uzela u obzir pri odlučivanju. Dana 28. 3. 2011. Agencija je zaprimila podnesak naslova Kvarner Vienna Insurance Group dioničko društvo za osiguranje (Kvarner) Kapitalerhöhung (klasa: UP/I-041-02/11-03/1, urbroj: 326-213-11-13) od strane većinskog dioničara Društva Vienna Insurance Group na njemačkom jeziku.

Agencija je dana 10. 5. 2011. donijela Zaključak na temelju kojeg je spojila navedena dva postupka posrednog nadzora (klasa: UP/I-041-02/11-03/7 i UP/I-041-02/11-03/1) u ovaj postupak.

Naime, u nadzoru je utvrđeno da je Društvo već u srpnju 2010. povodom pismena Agencije (klasa: 011-02/09-05/59, urbroj: 326-213-10-16) imalo saznanja da raspolaže minimalnim iznosom kapitala te da je ugrožena solventnost Društva u skupini neživotnih osiguranja, a samim time i prava osiguranika. Tako i samo Društvo u podnesku od 25. 8. 2010. (klasa: 011-02/09-05/59, urbroj: 383-213-10-19) priznaje da su potrebne neodgodive mjere i financijska sredstva kojima se povećava stanje raspoloživog kapitala te da će se na sljedećoj sjednici Nadzornog odbora Društva (dana 17. rujna 2010.) na dnevni red uključiti i odluka o dokapitalizaciji Društva u iznosu od 3,0 mil. eura, a koja se trebala realizirati u četvrtom kvartalu 2010. godine. S obzirom da je navedena odluka o dokapitalizaciji Društva odgođena, Agencija je pismenom od 19. studenog 2010. (klasa: 011-02/09-05/59, urbroj: 326-213-10-22) ponovo istaknula razvidnu oslabljenu kapitalnu snagu Društva u skupini neživotnih osiguranja, a što zbog kumuliranih gubitaka iz poslovanja rezultira oslabljenim financijskim položajem Društva. Agencija je pismenom od 19. studenog 2010. (klasa: 011-02/09-05/59, urbroj: 326-213-10-22) zatražila dostavu dodatne dokumentacije s planom mjera s početnim stanjem na dan 30.09.2010. godine. Za dostavu dodatne dokumentacije (projekcije poslovanja) Društvo je ishodilo produljenje roka dostave prvo do 15. prosinca 2010. te ponovno do 15. siječnja 2011. godine. Isto tako, utvrđeno je da je 7. 2. 2011. revizorsko društvo KPMG d.o.o., koji je ovlašteni revizor Društva za 2010. godinu, obavijestilo Agenciju da će Društvo na dan 31. 12. 2010. godine biti kapitalno neadekvatno u skupini neživotnih osiguranja, iako je Društvo u u financijskim i statističkim izvještajima za obračunsko razdoblje siječanj-prosinac 2010., dostavljenim Agenciji 1. 2. 2011. (klasa: 400-04/10-04/24; urbroj: 383-213-11-56), u skupini neživotnih osiguranja iskazalo kapitalnu adekvatnost, odnosno višak kapitala iznosio je 1,1 mil. kuna. Nadalje, u projekcijama poslovanja dostavljenim na poziv Agencije 24. 1. 2011. (urbroj: 383-213-11-3), Društvo iskazuje adekvatnost kapitala, odnosno višak kapitala u iznosu od 1,1 mil. kuna. Tek kada je Agencija pozvala Društvo da dostavi nove projekcije poslovanja s pripadajućim pretpostavkama, Društvo u projekcijama poslovanja od 8. 2. 2011. (urbroj: 383-213-11-5) u skupini neživotnih osiguranja konačno i samo iskazuje da je kapitalno neadekvatno, odnosno iskazuje manjak kapitala u iznosu od 3.867.083 kune.

S obzirom na to da do sastava Zapisnika o pregledu poslovanja od 24. 2. 2011. nije provedena mjera dokapitalizacije, niti je pribavljena suglasnost Nadzornog odbora Društva na Projekcije poslovanja od 8. 2. 2011. koje uzimaju u obzir dokapitalizaciju, Društvo odnosno Uprava Društva nije poduzela neodgodive mjere radi dostizanja potrebne visine kapitala za koje je nadležna, odnosno nije izradila prijedlog mjera za koja su nadležna druga tijela društva za osiguranje, a što je protivno članku 105. stavku 1. Zakona. Na opisani način, Društvo teže krši pravila o upravljanju rizicima u smislu članka 162. stavka 2. točke 1. Zakona.

Društvo do izrade Zapisnika od 24. 2. 2011. nije donijelo niti je realiziralo konkretne mjere u svrhu trajnog održavanja adekvatne razine kapitala. S obzirom na negativne trendove poslovanja, kumulirane gubitke, što je oslabilo financijski položaj, a samim time i ugrozilo prava osiguranika, sukladno članku 106. Zakona, Društvo se dovelo u situaciju kapitalne neadekvatnosti. Propuštajući donošenje mjera, Društvo nije na adekvatan način upravljalo rizicima, odnosno rizikom solventnosti.

Vezano za adekvatnost kapitala, odnos raspoloživog kapitala i granice solventnosti od 2008. u obje skupine osiguranja uglavnom pada, što je u skupini neživotnih osiguranja dovelo do ugroženosti adekvatnosti kapitala u 2009. i 2010., te do kapitalne neadekvatnosti na dan 31. 12. 2010., dok je u skupini životnih osiguranja dovelo do ugroženosti adekvatnosti kapitala polovicom 2010. godine.

U pogledu poslovnog rezultata, Društvo od 2008. ostvaruje gubitke. Uključujući kumulirane gubitke iz prethodnih razdoblja, na kraju 2010. evidentan je gubitak u ukupnom iznosu od 25,2 mil. kuna (u skupini neživotnih osiguranja iznosi 34,1 mil. kuna), što dokazuje oslabljen financijski položaj Društva.

Osim toga, Društvo krši pravila o upravljanju rizicima jer nije osiguralo kapital koji je najmanje jednak granici solventnosti u skupini neživotnih osiguranja na dan 31. 12. 2010., krivo je izvještavalo Agenciju iz razloga što nije iskazalo diskontiranje podređenog zajma i uključilo odbitne stavke u izračun kapitala, te nije oblikovalo imovinu za pokriće tehničke pričuve kojoj je namjena pokriće budućih obveza iz osiguranja te eventualnih gubitaka zbog rizika koji proizlaze iz poslova osiguranja.

Nadalje, Uprava Društva propustila je neodgodivo poduzeti mjere odnosno predložiti mjere radi dostizanja potrebne visine kapitala odnosno radi stabiliziranja financijskog položaja Društva. Naime, unatoč upozorenjima Agencije, Društvo nije ostvarilo ili predložilo mjere adekvatne za dostizanje trajne stabilnosti Društva te adekvatnosti kapitala Društva. Iako je Društvo u drugom kvartalu 2011. povećalo temeljni kapital za iznos od 22.199.940 kuna u skupini neživotnih osiguranja, Društvo na taj način nije trajno osiguralo kapitalnu adekvatnost Društva u skupini neživotnih osiguranja, odnosno financijsku stabilnost u obje skupine osiguranja. U tom smislu i revizorsko društvo KPMG Croatia d.o.o., ovlašteni revizor Društva za 2010., u svom mišljenju iznesenom u Revizorskom izvješću Hrvatskoj agenciji za nadzor financijskih usluga za 2010. godinu (klasa: 400-04/10-04/24, urbroj: 383-213-11-68) navodi da sposobnost Društva da udovolji zakonskim zahtjevima solventnosti ovisi o financijskoj potpori matičnog društva. Slijedom navedenog, Društvo nije u mogućnosti samostalno riješiti financijske poteškoće solventnosti.

Oslabljen financijski položaj Društva očituje se i u nepokrivenosti tehničke pričuve u skupini neživotnih osiguranja. Odnos imovine za pokriće tehničke pričuve i traženog pokrića tehničke pričuve od kraja 2008. kontinuirano pada (na godišnjoj razini), a na dan 31. 12. 2010. dostiže svoj minimalni iznos (39,9%), a što je protivno članku 114. stavku 1. Zakona o osiguranju prema kojemu je Društvo obvezno osigurati pokriće budućih obveza iz osiguranja i eventualnih gubitaka zbog rizika koji proizlaze iz poslova osiguranja.

U konkretnome, ugroženost prava osiguranika i korisnika osiguranja te financijska nestabilnost Društva, u smislu članka 106. Zakona, proizlaze zbog ostvarenog negativnog poslovnog rezultata u 2010. uključujući kumulirane gubitke iz prethodnih razdoblja, neadekvatnosti kapitala na dan 31. 12. 2010. u obje skupine osiguranja, kršenja pravila o upravljanju rizicima, propuštanja poduzimanja neodgodivih mjera u svrhu osiguravanja granice solventnosti, te nepokrivenosti tehničke pričuve u skupini neživotnog osiguranja, što ni Uprava ni Nadzorni odbor nisu pobijali u svojim očitovanjima na Zapisnik.

U svrhu otklanjanja nezakonitosti i nepravilnosti, Agencija je 9. lipnja 2011. donijela rješenje (klasa: UP/I-041-02/10-03/11, urbroj: 326-211-11-40; dalje u tekstu: Rješenje) u kojemu je u točki 1. izreke, između ostalog, naloženo da Društvo od 30. 9. 2011. do 31. 12. 2012. osigura i održava u obje skupine osiguranja iznos raspoloživog kapitala odnosno jamstvenog kapitala na način da omjer kapitala i granice solventnosti, jamstvenog kapitala i 1/3 granice solventnosti, te jamstvenog kapitala i minimalnog temeljnog kapitala iz članka 19. Zakona o osiguranju, nije manji od 1,2; do 31. 8. 2011. donese i prihvati plan sanacije/reorganizacije s konkretnim mjerama, efektima, rokovima provedbe, projekcijama poslovanja s pretpostavkama za razdoblje od 30. 9. 2011. do 31. 12. 2012., a koji će za cilj imati sanaciju Društva u cijelosti, a koja se temelji na detaljnoj analizi stanja Društva kojoj je cilj identificirati strukturne probleme Društva povodom kojih je ugrožena financijska stabilnost Društva; kao dokaz o izvršenju naloženog, Društvo je dužno do 15. 9. 2011. dostaviti izvješće o otklanjanju nezakonitosti zajedno s planom sanacije/reorganizacije, projekcijama poslovanja s pretpostavkama za razdoblje od 30. 9. 2011. do 31. 12. 2012. te detaljnom analizom stanja Društva, sve potvrđeno od strane Nadzornog odbora i Glavne skupštine Društva.

Društvo je 19. rujna 2011. Agenciji dostavilo podnesak naslova »Izvješće Društva o otklanjanju nepravilnosti« u svezi otklanjanja nezakonitosti i nepravilnosti po točci 1. navedenog Rješenja. U podnesku se navodi da je Analizu stanja Društva, Plan sanacije/reorganizacije Društva s mjerama, efektima i rokovima provedbe, te Projekcije poslovanja s pretpostavkama za razdoblje od 30. 9. 2011. – 31. 12. 2012. potvrdila Skupština Društva koja je održana 6. 9. 2011. te da je Društvo 9. 9. 2011., sukladno članku 2. stavak 1. točka 2. Pravilnika o sadržaju redovitih izvješća i izvješća na zahtjev Agencije, Agenciji dostavilo zapisnik sa skupštine Društva od 6. 9. 2011. u kojem prilogu se nalazi prethodna navedena dokumentacija. U svrhu utvrđenja potpunog činjeničnog stanja, Agencija je izvršila uvid i u predmet, koji se vodi pred Agencijom broj klasa: 453-02/11-53/4, te je utvrdila da je Društvo 9. rujna 2011. dostavilo Zapisnik sa Glavne skupštine Društva održane 6. rujna 2011. zajedno s prilozima (dalje u tekstu: Izvješće Društva). Uvidom u Izvješće Društva utvrđeno je da je isto nepotpuno te je stoga rješenjem od 6. listopada 2011. (klasa: UP/I-041-02/10-03/11, urbroj: 326-211-11-48; dalje u tekstu: Rješenje o dopuni) zatražena dopuna koju je Društvo dostavilo dana 26. listopada 2011. naslova Dostava tražene dokumentacije prema Rješenju od 6. listopada 2011. (klasa: UP/I-041-02/10-03/11, urbroj: 383-211-11-53, dalje u tekstu: Dopuna Izvješća).

Uvidom u Izvješće Društva te Dopunu istoga, utvrđeno je da Društvo nije provelo detaljnu analizu stanja Društva te identificiralo strukturne probleme te na temelju toga iste prezentiralo Nadzornom odboru i Glavnoj skupštini, a u cilju donošenja adekvatnih mjera sanacije. Nadalje, utvrđeno je sljedeće:

– analiza stanja ne prikazuju strukturne probleme Društva povodom kojih je ugrožena financijska stabilnost Društva, iako je ista zatražena točkom 1. Rješenja i točkom 1.1. Rješenja od 6. listopada 2011.,

– izvješća ne sadrže pretpostavke na temelju kojih su projekcije poslovanja izrađene, iako je isto naloženo točkom 1. Rješenja i točkom 1.2. Rješenja od 06. listopada 2011. te propisano članka 6. stavka 4. alineji 9. Pravilnika o izračunu kapitala, jamstvenog kapitala i adekvatnosti kapitala društava za osiguranje i društava za reosiguranje (»Narodne novine« broj 97/09 i 42/10; dalje u tekstu: Pravilnik),

– nisu dostavljeni obrasci propisani člankom 6. stavkom 4. Pravilnika o izračunu kapitala u elektroničkom obliku, iako je naloženo točkom 1.2. Rješenja od 06. listopada 2011. te propisano odredbom članka 6. stavka 5. alineji 1. istog Pravilnika,

– projekcije priložene Izvješću te Dopuni istoga ne obuhvaćaju financijske efekte koji nastaju uskladbom računalne obrade podataka s odredbama članaka 73. – 75. Zakona o osiguranju, iako je isto naloženo točkom 1.2. Rješenja od 06. listopada 2011.

Nastavno na sve navedeno, Agencija je utvrdila da dostavljeno Izvješće Društva i Dopuna istoga nisu adekvatni za otklanjanje nezakonitosti i nepravilnosti odnosno stabilizaciju financijskog stanja Društva, a čemu je glavni cilj zaštita prava osiguranika te stoga nisu sastavljeni sukladno naloženome u točki 1. Rješenja od 9. lipnja 2011. te Rješenju od 6. listopada 2011. godine. Nastavno na navedeno, Društvo nije postupilo po točci 1. izreke Rješenja.

U svrhu utvrđenja potpunog činjeničnog stanja, izvršen je uvid u predmet koji se pred Agencijom vodi pod brojem klasa: 400-04/11-04/27. Društvo je 20. listopada 2011. dostavilo podnesak naslova Izvješće društva o stanju adekvatnosti kapitala u odnosu na granicu solventnosti u skupini životnog osiguranja (klasa: 400-04/11-04/27, urbroj: 383-213-11-27). Navedenim podneskom Društvo obavještava Agenciju da Društvo na 30. 9. 2011. u skupini životnih osiguranja ne dostiže granicu solventnosti iz članka 98. Zakona o osiguranju. Uvidom u projekcije poslovanja dostavljene u Dopuni Izvješća, obrazac Izračun kapitala i jamstvenog kapitala za skupinu životnih osiguranja (dalje u tekstu: obrazac IK-ŽO) sa stanjem na dan 30. 9. 2011. utvrđen je manjak kapitala u skupini životnih osiguranja u iznosu od 6.941.320 kuna. Također, uvidom u financijske i statističke izvještaje Društva za obračunsko razdoblje siječanj – rujan 2011., dostavljene Agenciji 31. listopada 2011. (klasa: 400-04/11-04/27, urbroj: 383-213-11-28), utvrđeno je da je Društvo na dan 30. 9. 2011. kapitalno adekvatno u skupini neživotnih osiguranja, dok je kapitalno neadekvatno u skupini životnih osiguranja, odnosno da je ostvarilo manjak kapitala u iznosu od 6.941.320 kuna (pokazatelj solventnosti 80,8).

Slijedom svega navedenoga, Društvo na dan 30. 9. 2011. nije osiguralo i održalo u skupini životnih osiguranja iznos raspoloživog kapitala odnosno jamstvenog kapitala na način da omjer kapitala i granice solventnosti, nije manji od 1,2, kao što je naloženo točkom 1. izreke Rješenja, a na temelju članka 106. stavka 2. Zakona o osiguranju. Na opisani način Društvo nije postupilo sukladno točki 1. izreke Rješenja.

Ocijenivši svaki dokaz posebno i sve dokaze zajedno, te tako utvrđenog činjeničnog stanja stvari, odlučeno je kao u izreci ovog rješenja. Postupajući na taj način, na temelju članaka 158.h. i 161. stavka 4. Zakona o osiguranju, Agencija donosi ovo rješenje.

Na temelju članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-041-02/10-03/11

Urbroj: 326-211-11-55

Zagreb, 3. studenoga 2011.

Predsjednik Uprave
Ante Samodol, v. r.

Rješenje, NN 127/2011-2565